b'\n_START_ARTICLE_\nKo\xc4\x8da na Mangrtskem sedlu\n_START_PARAGRAPH_\nKo\xc4\x8da na Mangrtskem sedlu (1906 m) je planinska postojanka, ki le\xc5\xbei sredi ob\xc5\xa1irne planote pod Mangrtskim sedlom (2072 m), v zahodnem vzno\xc5\xbeju kupole Mangrta._NEWLINE_Prvotna ko\xc4\x8da je bila zgrajena v letih 1873-75 s strani belja\xc5\xa1ke sekcije Nem\xc5\xa1ko-avstrijskega planinskega dru\xc5\xa1tva. Po delnem uni\xc4\x8denju med prvo svetovno vojno jo je leta 1924 obnovilo italijansko planinsko dru\xc5\xa1tvo CAI iz Trsta. Po nem\xc5\xa1kem po\xc5\xbeigu ko\xc4\x8de v drugi svetovni vojni je bila 1956 zgrajena nova planinska ko\xc4\x8da tik pod sedlom, vendar je s\xc4\x8dasoma povsem propadla. Po njenem zaprtju 1981 je bila v nekdanji obmejni stra\xc5\xbearnici, ki je slu\xc5\xbeila varovanju rapalske meje kot del druge cone (Zona di Resistenza) alpskega zidu, urejena za\xc4\x8dasna ko\xc4\x8da, odprta 1. julija 1983. Upravlja jo PD Bovec.'